Mäetööstusettevõtete poolest rikka Austraalia börsi indeks kerkis eile kõigi aegade kõrgeimale tasemele. Suured kaevandusfirmade aktsiate, nagu BHP Billiton (mis on maailma suurim kaevandusfirma), Rio Tinto aktsiasoovitused on tõstetud ?ostale?. Veelgi atraktiivsemad on väiksemad kaevandusettevõtted, sest nende majandustegevus ei ole nii diferentseeritud, kui hiiglastel. 2003. aastal kaevandusfirmade aktsiate hinnad kolmekordistusid, terasetootjate aktsiate hinnad kerkisid 60% võrra. Aprillis ja mais andsid küll mõlemad sektorid järele, sest Hiina teatas majanduse jahutamise meetmetest, kuid analüütikute arvates annab vahepeal toimunud korrektsioon hea ostuvõimaluse.
Nii soovitab majanduslehe The Wall Street Journali mõjukas rubriik Kuuldused Tänavalt (Heard on the Street) terve rida firmade aktsiaid. Näiteks USA kompanii Cleveland-Cliffs, kellel on kuus rauamaagi kaevandust, aktsia hind hüppas möödunud aasta lõpul ja selle aasta alguses kolmekordseks pea 70 dollarini märtsis, mille järel toimus korrektsioon 40 dollarini. Käesolev aasta on tellimustega kaetud ning see tähendab nii müügi mahtude kui ka hindade kasvu.
Ajaleht kirjutab positiivselt veel USA viie suurima söekaevandaja hulka kuuluvast Massey Energy?st ja Kanada niklikompaniist Inco, kellel on lõppjärku jõudmas 1,8 mld dollarit maksma läinud projekt, tänu millele muutub ta maailma suurimaks niklitootjaks.